Vytautas Edmundas Čekanauskas

Vytautas Edmundas Čekanauskas (1930 m. gegužės 13 d. Šiauliuose – 2010 m. liepos 6 d. Vilniuje) – Lietuvos dailininkas architektas.

Biografija 
Gimė kelių inžinieriaus Algirdo Čekanausko (1905 -1985) ir tarnautojos Liucijos Čekanauskienės (Stankutės) (1904-1993) šeimoje. Brolis Algimantas Čekanauskas (1943-2011) – inžinierius.1937–1942 m. lankė Šiaulių vyskupo Motiejaus Valančiaus pradžios mokyklą. 1942–1949 m. mokėsi Šiaulių J. Janonio gimnazijoje. 1949–1955 m. studijavo LTSR dailės instituto Architektūros fakultete, įgijo dailininko architekto specialybę.

1955–1958 m. Miestų statybos projektavimo instituto architektas, 1958–1960 m. vyr. architektas, 1960–1961 m. grupės vadovas, 1961–1990 m. vyriausiasis projektų architektas. 1967–2006 m. Vilniaus dailės akademijos (anksčiau – LSSR dailės instituto) Architektūros katedros dėstytojas, nuo 1974 m. docentas, nuo 1990 m. profesorius, Senato narys. 1992–2000 m. dirbo UAB „Jungtinės architektų dirbtuvės“.

1979 m. SSRS dailės akademijos narys korespondentas. Lietuvos architektų sąjungos narys. Tarptautinės architektūros akademijos (IAA) akademikas profesorius, Rusijos dailės akademijos akademikas.  Palaidotas Antakalnio kapinėse. 

Žmona Teresė - ilgametė Vilniaus prekybos mokyklos (dab. Vilniaus turizmo ir prekybos verslo mokykla) dėstytoja. Kartu užaugino dukrą Moniką.

Kūryba

Projektai 
 1966 m. Lietuvos kompozitorių sąjungos pastatas ir gyvenamasis kvartalas Vilniuje
 1967 m. Dailės parodų rūmai Vilniuje (dab. Šiuolaikinio meno centras)
 1967 m. Lenino paminklas Maskvoje (architektūrinė dalis)
 1974 m. Lazdynų gyv. rajonas Vilniuje (su Vytautu Brėdikiu)
 1976 m. Lenino paminklas Klaipėdoje (architektūrinė dalis)
 1979 m. Lietuvos žemės ūkio ekonomikos institutas Vilniuje
 1982 m. Lietuvos Respublikos Vyriausybės (anksčiau – LKP CK) rūmai Vilniuje
 1983 m. Adomo Mickevičiaus paminklas ir skveras Vilniuje (skulpt. Gediminas Jokūbonis)
 1993–1999 m. Vilniaus geležinkelio stotis, rekonstrukcija (su Pauliumi Kijausku)
 1998 m. paminklas kunigaikščiui Vytautui Birštone, Vytauto parke (skulpt. G. Jokūbonis)
 1999 m. administracinis-komercinis pastatas Žvėryne (su Vyteniu Gerliaku)
 1999 m. paminklas vyskupui Antanui Baranauskui Seinuose (skulpt. G. Jokūbonis, 1999)
 2001 m. Šv. Jono Bosko bažnyčia Lazdynuose, Vilniuje (su Vyteniu Gerliaku)
 2003 m. memorialo bolševikų teroro aukoms atminti Tuskulėnų dvaro teritorijoje realizacija (techninį projektą parengė ir jo įgyvendinimą prižiūrėjo architektai Marius Pranas Šaliamoras ir Jūras Balkevičius)

Premijuoti konkursiniai darbai 
 1958 m. paminklas Pirčiupio aukoms (su Vytautu Brėdikiu)
 1958 m. Vilniaus miesto sporto salė (su Vytautu Brėdikiu, III premija)
 1961 m. paminklas fašistinio teroro aukoms Paneriuose Vilniuje (su Vytautu Brėdikiu, J. Burneika, II premija)
 1964 m. Vilniaus miesto centro detaliojo planavimo projektas (su Vytautu Brėdikiu, Algimantu Nasvyčiu, II premija)
 1969–1970 m. Centrinio muziejaus projektas Maskvoje (su kitais)
 1973 m. Sudervėlės gyvenamasis rajonas (Šeškinė), detaliojo suplanavimo projektas (I premija)
 1973 m. Justiniškių gyvenamasis rajonas Vilniuje, detaliojo suplanavimo projektas (II premija)
 1979 m. Erfurto miesto salė (Vokietija, su G. Pajarskaite, A. Paslaičiu, A. Žaliu, paskatinamoji premija)
 1983 m. Arktikos ir kraštotyros muziejus Rovaniemis, Laplandija, Suomija (su S. Jusioniu)
 1987 m. Vingio parko Dainų slėnio sutvarkymo projektas (bendraautoriai arch. V.Čekanauskas, A.Paslaitis ir G.Telksnys. Tarptautinėje architektūros parodoje Sofijoje (Bulgarija) įvertintas aukščiausiu balu. Projekto vadovui V.Čekanauskui paskirtas aukso medalis, arch. A.Paslaičiui - diplomas).
 1989 m. Palaimintojo Jurgio Matulaičio bažnyčia (su A. Paslaičiu, T. Balčiūnu, paskatinamoji premija)
 1995 m. Vilniaus kunigų seminarija (su Vytautu Brėdikiu, Vyteniu Gerliaku, Pauliumi Kijausku)
 1998 m. memorialas bolševikų teroro aukoms atminti Tuskulėnų dvaro teritorijoje (su Algimantu Umbrasu, L. Masliukaitiene, skulptorius G. Karalius, dailininkas G. Umbrasas, I premija)

Įvertinimas 
 1971 m. LSSR valstybinė premija
 1971 m. SSRS Ministrų Tarybos premija
 1974 m. Lenino premija
 1975 m. SSRS liaudies architektas 
 2000 m. DLK Gedimino 4 laipsnio ordinas 
 2000 m. Lietuvos architektų sąjungos Architektūros riterio ordinas
 2008 m. Vilniaus savivaldybės Šv. Kristoforo statulėlė už Vilniaus architektūros tradicijų puoselėjimą.

Bibliografija 
 Жилой район Лаздинай в Вильнюсе / В. Чеканаускас, В. Римкус. – Москва: Знание, 1977. – 32 p.: iliustr.
 Vytautas Edmundas Čekanauskas: varpinės: akvareliniai piešiniai: 2007 m. kalendorius. – Vilnius: Vilniaus dailės akademijos leidykla, 2006. – 13 lap.: iliustr. – ISBN 9955-624-70-1
 Piešiniai: koplyčios ir varpinės. – Vilnius: Vilniaus dailės akademijos leidykla, 2007. – 62 p.: iliustr. – ISBN 978-9955-624-80-6

Šaltiniai

Literatūra 
 Витаутас Чеканаускас / Э. Будрейка. – Ленинград: Стройиздат, 1990. – 138 p.: iliustr. – ISBN 5-274-00630-2
 Architektas Vytautas Edmundas Čekanauskas / Eduardas Budreika. – Vilnius: VDA leidykla, 1998. – 167 p.: iliustr.
 Vytautas Edmundas Čekanauskas / Algimantas Mačiulis. – Vilnius: VDA leidykla, 2011. – 206 p.: iliustr. – ISBN 978-9955-854-98-2

Mokslų akademijų nariai
LTSR valstybinės premijos laureatai
Lietuvos dailininkai architektai
Lietuvos urbanistai